ΚΑΝΟΝΙΣΜΟΣ (ΕΟΚ) αριθ. 582/92 ΤΗΣ ΕΠΙΤΡΟΠΗΣ της 6ης Μαρτίου 1992 σχετικά με τη θέσπιση των λεπτομερειών εφαρμογής, για το άμυλο γεωμήλων, του καθεστώτος εισαγωγής που προβλέπεται από την ενδιάμεση συμφωνία που συνήφθη μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Πολωνίας, αφετέρου

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 518/92 του Συμβουλίου της 27ης Φεβρουαρίου 1992 σχετικά με ορισμένες λεπτομέρειες εφαρμογής της ενδιάμεσης συμφωνίας για το εμπόριο και εμπορικά θέματα μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Πολωνίας, αφετέρου (1), και ιδίως το άρθρο 1,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως των αγορών στον τομέα των σιτηρών (2), όπως τροποποιήθηκε τελευταία από τον κανονισμό (ΕΟΚ) αριθ. 3653/90 (3), και ιδίως το άρθρο 12 παράγραφος 2,

Εκτιμώντας:

ότι η συμφωνία σύνδεσης μεταξύ της Ευρωπαϊκής Οικονομικής Κοινότητας και της Ευρωπαϊκής Κοινότητας Άνθρακα και Χάλυβα, αφενός, και της Δημοκρατίας της Πολωνίας, αφετέρου, υπογράφηκε στις 16 Δεκεμβρίου 1991- ότι, εν αναμονή της έναρξης της ισχύος της εν λόγω συμφωνίας, η Κοινότητα αποφάσισε να εφαρμόσει, με ισχύ από την 1η Μαρτίου 1992, μία προσωρινή συμφωνία που συνήφθη με την εν λόγω χώρα, η οποία εφεξής καλείται "ενδιάμεση συμφωνία"-

ότι η προαναφερθείσα συμφωνία προβλέπει μείωση της εισφοράς για την εισαγωγή αμύλου γεωμήλων που υπάγεται στον κωδικό ΣΟ 1108 13 00, εντός του ορίου ορισμένων ποσοτήτων- ότι το πρωτόκολλο αριθ. 7 της εν λόγω συμφωνίας προέβλεπε, εντούτοις, ότι οι προερχόμενες από την Πολωνία ποσότητες για τις οποίες έχουν εκδοθεί πιστοποιητικά εισαγωγής στα πλαίσια του καθεστώτος γενικευμένων προτιμήσεων θα πρέπει να αφαιρεθούν από τις εν λόγω ποσότητες-

ότι, υπενθυμίζοντας παράλληλα τις διατάξεις της προσωρινής συμφωνίας, οι οποίες αποσκοπούν στη διασφάλιση της καταγωγής του προϊόντος, θα πρέπει να προβλεφθεί η εξασφάλιση της διαχείρισης του εν λόγω καθεστώτος μέσω της έκδοσης πιστοποιητικών εισαγωγής- ότι, προς το σκοπό αυτό, θα πρέπει, ιδίως, να προβλεφθούν οι λεπτομέρειες για την υποβολή των αιτήσεων, καθώς και τα στοιχεία σχετικά με την εισαγωγή των εν λόγω προϊόντων, που θα πρέπει να αναγράφονται στις αιτήσεις και στα πιστοποιητικά, κατά παρέκκλιση των άρθρων 8 και 21 του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 σχετικά με τις κοινές λεπτομέρειες εφαρμογής του καθεστώτος έκδοσης πιστοποιητικών εισαγωγής, εξαγωγής και προκαθορισμού για τα γεωργικά προϊόντα (4), όπως τροποποιήθηκε τελευταία από τον κανονισμό (ΕΟΚ) αριθ. 1599/90 (5)-

ότι θα πρέπει, εξάλλου, να προβλεφθεί η έκδοση των πιστοποιητικών εισαγωγής μετά από μια προθεσμία για την εξέταση της εκάστοτε περίπτωσης και στο μέτρο που καθορίζεται, ενδεχομένως, από την Επιτροπή-

ότι, για να διασφαλιστεί η αποτελεσματική διαχείριση του εν λόγω καθεστώτος, θα πρέπει να προβλεφθεί, κατά παρέκκλιση από το άρθρο 12 του κανονισμού (ΕΟΚ) αριθ. 891/89 της Επιτροπής της 5ης Απριλίου 1989 για τη θέσπιση ειδικών λεπτομερειών εφαρμογής του καθεστώτος για την έκδοση πιστοποιητικών εισαγωγής και εξαγωγής στον τομέα των σιτηρών και της όρυζας (6), όπως τροποποιήθηκε τελευταία από τον κανονισμό (ΕΟΚ) αριθ. 337/92 (7), ο καθορισμός της σχετικής με τα πιστοποιητικά εισαγωγής εγγύησης στα πλαίσια του εν λόγω καθεστώτος, σε 25 Ecu ανά τόνο-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στα πλαίσια του καθεστώτος που προβλέπεται στο άρθρο 14 παράγραφος 2 της ενδιάμεσης συμφωνίας, όλες οι εισαγωγές στην Κοινότητα των προϊόντων που υπάγονται στον κωδικό ΣΟ 1108 13 00, καταγωγής Πολωνίας, που περιλαμβάνονται στο παράρτημα, υπόκεινται σε έκδοση πιστοποιητικού εισαγωγής, στα πλαίσια των διατάξεων του παρόντος κανονισμού.

Τα προϊόντα τίθενται σε ελεύθερη κυκλοφορία στην Κοινότητα αφού προσκομιστεί το πιστοποιητικό EUR.1 το οποίο εκδίδεται από τις αρμόδιες αρχές της Πολωνίας, σύμφωνα με το πρωτόκολλο αριθ. 4 της ενδιάμεσης συμφωνίας.

Άρθρο 2

1. Οι αιτήσεις για την έκδοση πιστοποιητικού εισαγωγής υποβάλλονται στις αρμόδιες αρχές κάθε κράτους μέλους, την πρώτη εργάσιμη ημέρα της εβδομάδας μέχρι τις 13.00, ώρα Βρυξελλών.

Οι αιτήσεις για την έκδοση πιστοποιητικού θα πρέπει να αφορούν ποσότητα ίση ή μεγαλύτερη από 50 τόνους προϊόντος, ενώ η εν λόγω ποσότητα δεν δύναται να υπερβαίνει τους 1 000 τόνους.

2. Τα κράτη μέλη διαβιβάζουν τις αιτήσεις έκδοσης πιστοποιητικού εισαγωγής στην Επιτροπή με τέλεξ ή τηλεαντίγραφο, το αργότερο στις 18.00 ώρα Βρυξελλών, την ημέρα της υποβολής τους.

Το στοιχείο αυτό θα πρέπει να ανακοινώνεται χωριστά από τις πληροφορίες σχετικά με τις λοιπές αιτήσεις έκδοσης πιστοποιητικών εισαγωγής για τα σιτηρά.

3. Το αργότερο την Παρασκευή που έπεται της ημέρας υποβολής των αιτήσεων, η Επιτροπή προσδιορίζει και ανακοινώνει με τέλεξ στα κράτη μέλη σε ποιο βαθμό έχει δοθεί συνέχεια στην υποβολή των αιτήσεων για την έκδοση πιστοποιητικών.

4. Με την επιφύλαξη της εφαρμογής της παραγράφου 3, τα πιστοποιητικά εκδίδονται την πέμπτη εργάσιμη ημέρα από την ημέρα υποβολής της αίτησης. Κατά παρέκκλιση από το άρθρο 21 παράγραφος 1 του κανονισμού (ΕΟΚ) αριθ. 3719/88, η διάρκεια ισχύος του πιστοποιητικού υπολογίζεται από την ημερομηνία έκδοσής του.

5. Κατά παρέκκλιση από το άρθρο 8 παράγραφος 4 του κανονισμού (ΕΟΚ) αριθ. 3719/88, η ποσότητα που τίθεται σε ελεύθερη κυκλοφορία δεν δύναται να είναι μεγαλύτερη από εκείνη που εμφαίνεται στα τετραγωνίδια 17 και 18 του πιστοποιητικού εισαγωγής. Ο αριθμός "0" εγγράφεται για το σκοπό αυτό στο τετραγωνίδιο 19 του εν λόγω πιστοποιητικού.

Άρθρο 3

Για τα προϊόντα που εισάγονται με μείωση της εισφοράς που προβλέπεται στο παράρτημα VIII της προαναφερθείσας συμφωνίας, η αίτηση έκδοσης πιστοποιητικού εισαγωγής, καθώς και το πιστοποιητικό, περιλαμβάνουν:

α) στο τετραγωνίδιο 8, την ένδειξη "Πολωνία". Το πιστοποιητικό δημιουργεί την υποχρέωση να πραγματοποιηθεί η εισαγωγή από την αναφερόμενη χώρα-

β) στο τετραγωνίδιο 20, μία από τις ακολουθες ενδείξεις:

Acuerdo Polonia Reglamento (CEE) no 582/92 debe presentarse EUR.1.

Aftale Polen forordning (EOF) nr. 582/92 EUR 1 skal forelaegges.

Abkommen Polen Verordnung (EWG) Nr. 582/92 EUR.1 ist vorzulegen.

Συμφωνία με την Πολωνία, κανονισμός (ΕΟΚ) αριθ. 582/92. Απαραίτητη η προσκόμιση του EUR.1.

Agreement Poland Regulation (EEC) No 582/92 EUR.1 to be presented.

Accord Pologne, reglement (CEE) no 582/92 EUR.1 a presenter.

Accordo Polonia regolamento (CEE) no 582/92 EUR.1 deve essere presentato.

Overeenkomst Polen Verordening (EEG) nr. 582/92 EUR/1 over te leggen.

Acordo Polonia Regulamento (CEE) no 582/92 EUR.1 a apresentar-

γ) στο τετραγωνίδιο 24, μία από τις ακόλουθες ενδείξεις:

Exaccion reguladora reducida un 50 %

Nedsaettelse af importafgiften med 50 %

Ermaessigung der Abschoepfung um 50 %

Μείωση της εισφοράς κατά 50 %

50 % levy reduction

Prelevement reduit de 50 %

Prelievo ridotto del 50 %

Met 50 % verlaagde heffing

Direito nivelador reduzido de 50 %.

Άρθρο 4

Κατά παρέκκλιση από το άρθρο 12 στοιχεία α) και β) του κανονισμού (ΕΟΚ) αριθ. 891/91, το ύψος της εγγύησης σχετικά με τα πιστοποιητικά εισαγωγής που προβλέπονται από τον παρόντα κανονισμό, ανέρχονται σε 25 Ecu ανά τόνο.

Άρθρο 5

Ο παρών κανονισμός αρχίζει να ισχύει την 7η Μαρτίου 1992. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 6 Μαρτίου 1992. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 56 της 29. 2. 1992, σ. 3. (2) ΕΕ αριθ. L 281 της 1. 11. 1975, σ. 1. (3) ΕΕ αριθ. L 362 της 27. 12. 1990, σ. 28. (4) ΕΕ αριθ. L 331 της 2. 12. 1988, σ. 1. (5) ΕΕ αριθ. L 151 της 15. 6. 1990, σ. 29. (6) ΕΕ αριθ. L 94 της 7. 4. 1989, σ. 13. (7) ΕΕ αριθ. L 36 της 13. 2. 1992, σ. 15.

ΠΑΡΑΡΤΗΜΑ

Κωδικός ΣΟ Περιγραφή 1992 1993 1994 1995 1996 1108 13 00 Άμυλο γεωμήλων 5 500 (*) 6 000 6 500 7 000 7 500

(*) Από την ποσότητα αυτή αφαιρείται η ποσότητα για την οποία έχουν εκδοθεί τα πιστοποιητικά εισαγωγής κατ' εφαρμογή του κανονισμού (ΕΟΚ) αριθ. 3700/91 για τα προϊόντα καταγωγής Πολωνίας.